聞雁
作者：王質
朝代：宋

paragraphs: 我性愛風竹，歷耳如筦弦。
兩日偶不聞，但見青摩烟。
半夜意展轉，時聞雁翩翩。
未能叫雲月，而我獨不眠。
抱被夜徙榻，空堂秋山連。
亦有鷗鷺栖，歷歷鳴更傳。
爲汝飲一杯，問汝以一言。
不居蘆葦中，乃巢蒼翠巔。
蕭蕭西風多，一等菰蒲寒。
遠來有相伴，汝等豈不賢。
不覺點急急，難通意惓惓。
振翼忽飛去，江湖水連天。